Jedna Jedina Zemlja

  Na ovom se planetu nalazi mnogo različitih bića. Neka su mala, neka velika, neka žive u morima i oceanima, a neka lete nebom. Ljudi, životinje i biljke imaju dugu prošlost i, nadam se da će imati dugu budućnost.

 Zemlju imamo samo jednu, ali, nažalost, mnogo ljudi misli da imamo rezervni planet kojim možemo jednostavno zamijeniti naš sadašnji planet kada se “istroši”. Svoju Zemlju moramo čuvati, a to nije samo moje mišljenje, nego je jednostavna i sasvim realna činjenica. Osim toga što se moramo brinuti za sebe i svoje bližnje, pohađati školu/posao i obavljati svakodnevne poslove, moramo čuvati svoj dom, a kada kažem dom, mislim na naš divni planet.

Odrasla sam na selu pa sam tako cijeli svoj život do sada provela u bliskom dodiru s prirodom. Roditelji su me naučili čuvati okoliš na malim primjerima; redovito reciklirati smeće, brinuti se za životinje i biljke u kućanstvu itd. Smatram da se, uz pomoć tih navika, redovito brinem za svoj mali okoliš, a tako se brinem i za svoje bližnje.

Da, recimo, dobijemo novu knjigu, hoćemo li joj svaki dan istrgnuti jednu stranicu sve dok ne ostane korica? Upravo to polako činimo našem planetu. Zagađenjem okoliša, paljenjem plastike, korištenjem automobila na gorivo, sječom šuma, izgradnjom tvornica, cesta i zgrada, ubijanjem i ugrožavanjem životinja i biljaka svaki dan sve više nestaje prirode.

Čuvajmo Zemlju (jer imamo samo jednu i trebala bi biti vrlo draga našim srcima)! Samo se trebamo malo potruditi i život će nam postati puno ljepši. Čuvajmo naš planet za dugu, čistu i bistru, zdravu i radosnu budućnost!

Elena Cattier, 7.a